RISSKOV: Medarbejderne på Museum Ovartaci på Psykiatrisk Hospital i Risskov mødte mandag morgen ind til et kedeligt syn.

I løbet af weekenden har museet, der fortrinsvis huser værker af den tidligere patient Louis Marcussen - bedre kendt som Ovartaci - nemlig haft ubudne gæster. De ukendte gerningsmænd har stjålet en række værker - blandt andet et stort værk af Ovartaci selv, ligesom der under indbruddet er blevet ødelagt en masse andre uerstattelige kunstgenstande.

- Vi står netop og skal til at pakke hele museet ned i flyttekasser, fordi vi om et par uger flytter i nye lokaler på Katrinebjerg. Så det er lidt af et slag i ansigtet, at skulle starte ugen med at gennemgå alle katalogerne for at finde ud af, hvad der er stjålet eller ødelagt, siger museumsleder Mia Lejsted til Århus Stiftstidende.

Hun oplyser, at de stjålne værker formentlig ikke har nogen stor salgsværdi på kunstmarkedet, men at de repræsenterer en stor værdi for det lille museum.

- Det virker ret tilfældigt, hvad der er stjålet. Jeg tror ikke, gerningsmændene har haft den store plan. At de så ovenikøbet har valgt at smadre værker er bare trist. Formålsløst og uforståeligt, siger museumslederen.